CELEX: C2006/326/51
Language: el
Date: 2006-12-30 00:00:00
Title: Υπόθεση C-413/06 P: Αναίρεση που άσκησαν στις 10 Οκτωβρίου 2006 η Bertelsmann AG και η Sony Corporation of America κατά της αποφάσεως που εξέδωσε το Πρωτοδικείο (τρίτο τμήμα) στις 13 Ιουλίου 2006 στην υπόθεση T-464/04: Independent Music Publishers and Labels Association (Impala, international association) κατά Επιτροπής των Ευρωπαϊκών Κοινοτήτων

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/25
            
         Αναίρεση που άσκησαν στις 10 Οκτωβρίου 2006 η Bertelsmann AG και η Sony Corporation of America κατά της αποφάσεως που εξέδωσε το Πρωτοδικείο (τρίτο τμήμα) στις 13 Ιουλίου 2006 στην υπόθεση T-464/04: Independent Music Publishers and Labels Association (Impala, international association) κατά Επιτροπής των Ευρωπαϊκών Κοινοτήτων
   (Υπόθεση C-413/06 P)
   (2006/C 326/51)
   Γλώσσα διαδικασίας: η αγγλική
   Διάδικοι
   
      Αναιρεσείουσες: Bertelsmann AG, Sony Corporation of America (εκπρόσωποι: P. Chappatte, J. Boyce, Solicitors, N. Levy, Barrister, R. Snelders, avocat, T. Graf, Rechtsanwalt)
   
      Αντίδικοι στην αναιρετική διαδικασία: Επιτροπή των Ευρωπαϊκών Κοινοτήτων, Independent Music Publishers and Labels Association (Impala, association internationale), Sony BMG Music Entertainment BV
   Αιτήματα των αναιρεσειουσών
   Οι αναιρεσείουσες ζητούν από το Δικαστήριο:
   
               —
            
            
               να αναιρέσει την απόφαση του Πρωτοδικείου της 13ης Ιουλίου 2006 στην υπόθεση T-464/04·
            
         
               —
            
            
               να απορρίψει την προσφυγή της Impala περί ακυρώσεως της αποφάσεως της Επιτροπής ή, επικουρικώς, να αναπέμψει την υπόθεση για επανεξέταση ενώπιον του Πρωτοδικείου· και
            
         
               —
            
            
               να καταδικάσει την Impala στα δικαστικά έξοδα της παρούσας διαδικασίας.
            
         Λόγοι αναιρέσεως και κύρια επιχειρήματα
   Οι αναιρεσείουσες προβάλλουν επτά λόγους αναιρέσεως:
   Πρώτον, το Πρωτοδικείο υπέπεσε σε νομική πλάνη ως εκ του ότι χρησιμοποίησε την ανακοίνωση των αιτιάσεων της Επιτροπής ως έρεισμα για την επί της ουσίας εκτίμηση της αποφάσεως.
   Δεύτερον, το Πρωτοδικείο υπέπεσε σε νομική πλάνη ως εκ του ότι απαίτησε από την Επιτροπή να διεξαγάγει νέα έρευνα ως προς την αγορά κατόπιν της απαντήσεως των κοινοποιούντων στην ανακοίνωση των αιτιάσεων.
   Τρίτον, το Πρωτοδικείο υπέπεσε σε νομική πλάνη ως εκ του ότι εφάρμοσε ένα εσφαλμένο και υπερβολικά υψηλό επίπεδο αποδείξεως ως προς τις αποφάσεις με τις οποίες επιτρέπεται η διεξαγωγή συγκεντρώσεων.
   Τέταρτον, το Πρωτοδικείο υπερέβη το πεδίο εφαρμογής του δικαστικού ελέγχου ως εκ του ότι υποκατέστησε την Επιτροπή στην εκτίμησή της και, κατ' αυτόν τον τρόπο, υπέπεσε σε πρόδηλες πλάνες και προέβη ουσιωδώς σε εσφαλμένη ερμηνεία των αποδεικτικών στοιχείων.
   Πέμπτον, το Πρωτοδικείο υπέπεσε σε νομική πλάνη ως εκ του ότι εφάρμοσε εσφαλμένως τα κριτήρια που καθορίστηκαν στην απόφαση Airtours για την εκτίμηση της σκοπιμότητας της αθέμιτης συμπράξεως.
   Έκτον, το Πρωτοδικείο υπέπεσε σε νομική πλάνη ως εκ του ότι εφάρμοσε ένα εσφαλμένο και υπερβολικό επίπεδο συλλογιστικής για τις αποφάσεις με τις οποίες επιτρέπεται η διεξαγωγή συγκεντρώσεων.
   Έβδομον, το Πρωτοδικείο υπέπεσε σε νομική πλάνη ως εκ του ότι βασίσθηκε επί αποδεικτικών στοιχείων τα οποία δεν είχαν κοινολογηθεί στις αναιρεσείουσες και τα οποία δεν προσκομίσθηκαν ενώπιον της Επιτροπής κατά το χρονικό σημείο κατά το οποίο εξέδωσε την απόφασή της.